عزيز أخنوش

عزيز أخنوش (1961، تفراوت -) هو بيزنيسمان وسياسي مغريبي. هو دابا عضو فلحيزب د التجمع لوطني د لأحرار ورئيس ديالو من 2016. ف 2020 كان الترتيب ديالو 12 فليستة تاع فوربس ديال لميليارديرات د أفريقيا. و حاليا هو رئيس لحوكومة لمغريبية.

 حياتو 
تزاد عزيز أخنوش ف عام 1961 ف دوار أݣرض أوضاض لي تابع لقبيلة أملن فوسط الأطلس الصغير ف سوس، بّاه هوا لمقاوم لحاج أحمد أولحاج أخنوش، و مو لحاجة رقية عبد العالي، خت عبد الرحمان عبد العالي أول وزير ديال الأشغال العمومية ف حوكومة عبد الله براهيم ف لّخر د لخمسينيات د لقرن لي فات.

مني كمل قرايتو بلإبتدائي و ليسي، مشا يكمل قرايتو ف كندا باش يشد ديپلوم ديال التسيير لإداري ف جامعة شيربروك لكانادية عام 1986، و غير رجع ل لمغريب شد شركة ديال باه لي هي "أفريقيا غاز". ولي منها تفرعو مجموعة ديال شركات لوخرى.

دابا عزيز أخنوش هو الرئيس المدير العام ديال مجموعة "أكوا" لي فيها 50 شركة خدامة ف مجالات قتيصادية مختلفة من محروقات و إتصالات و خدمات.

 لكاريير سّياسية 
تنتاخب مابين 2003 و 2007 رايس ديال جيهة سوس ماسة درعة. كان عضو فلمؤساسة ديال محمد السادس د لمحافضة على لبيئة، ولمؤساسة ديال محمد السادس دليدماج دلحبّاسة.

عزيز أخنوش هو وزير ديال لفلاحة والصناعة والصيد د لبحر ولما ولغابات من 8 أكتوبر 2007.

ف 29 أكتوبر 2016 تنتاخب عزيز أخنوش رايس ديال لحيزب د التجمع لوطني د لأحرار بلأغلبية.

ف مارس 2020 تبرع عزيز أخنوش ب مليار درهم مغريبية للصندوق لي دارو لماليك محمد السادس على قبل التدبير ديال جايحة ڤيروس كورونا ف لمغريب.

ف 10 شتنبر 2021، عينو لماليك محمد السادس باش يكون د رايس لحكومة و كلفو ب تشكيل لحوكومة جديدة.(بالأمازيغية) ⵉⵙⵜⵉ ⴱⴰⴱ ⵏ ⵡⴰⴷⴷⵓⵔ ⵎⴰⵙⵙ ⵄⴰⵣⵉⵣ ⴰⵅⵏⵓⵛ ⴰⴷ ⵉⴳ ⴰⵏⵙⵙⵉⵅⴼ ⵏ ⵜⵏⴱⴰⴹⵜ ⵉⵙⵎⴳⵍⵜ ⵙ ⵜⵓⴳⵉ ⵏ ⵜⵏⴱⴰⴹⵜ ⵜⴰⵎⴰⵢⵏⵓⵜ

 مصادر 

تصنيف:زيادة 1961
تصنيف:سياسي مغريبي
تصنيف:ناس حيين
تصنيف:ملايري
تصنيف:بيوغرافيا د رجال
تصنيف:مقالات فيها مصدر و 3000 بايت
تصنيف:ناس تزادو ف تافراوت
تصنيف:ناس د تافراوت
تصنيف:وزير أول مغريبي
تصنيف:مغاربا ف لبيزنيس